Liito-orava poikkesi keskiviikkoiltana turkulaiseen Bar Suxesiin. Eläin tuli sisään kuten kuka tahansa vieras eli ulko-ovesta. Baarin ravintolapäällikkö Arto Juntunen oli jättänyt oven auki, olihan kesäilta lämmin.

Karaoke tai baaritiski ei houkutellut eläintä puoleensa. Sen sijaan liito-orava istahti sisätiloissa olevan tyynyn päälle. Siinä se viihtyi kymmenisen minuuttia, ennen kuin vaihtoi paikkaa tuolin päälle. Eikä matka päättynyt siihen. Eläin liikuskeli baarin sisällä eri paikoissa puolen tunnin ajan.

– Eikä se näyttänyt lainkaan stressaantuneelle tai vaikuttanut säikyltä, Arto Juntunen sanoo.

Baarissa oli keskiviikkoiltana kymmenkunta asiakasta. He ja liito-orava tulivat hyvin toimeen keskenään. Muutamalle asiakkaalle Juntunen sanoi, ettei saa mennä liian lähelle, kun liito-orava katseli tapahtumia baarin takaseinän hyllyn päältä.

Jatkuu mainoksen jälkeen Mainos päättyy

Juntunen kysyi myös neuvoa hätäkeskuksesta. Sieltä kerrottiin, että kannattaa antaa liito-oravan olla rauhassa ja pitää ulko-ovi auki. Jos se ei lähde hetken päästä, voi ottaa uudelleen yhteyttä.

Eläin kuitenkin päätti poistua kesäyöhön omin avuin.

– Ehkä se tuli vain katselemaan vähän fiiliksiä, Juntunen tuumii.

Liito-orava on yöaktiivinen eläin, joka viihtyy tavallisesti lehtipuuvaltaisissa sekametsissä. Luonnonsuojeluliitto neuvoo ilmoittamaan liito-oravahavainnoista Ely-keskukseen.

Siitä Juntunen ei ollut tietoinen. Hän ei ole aiemmin nähnyt liito-oravaa.

– Ehkä pitää tehdä [ilmoitus].

Suomessa liito-orava on luonnonsuojelulain nojalla rauhoitettu laji. Sen lisääntymis- ja levähdyspaikkojen hävittäminen on kiellettyä. Onko Bar Suxes nyt suojelukohde?

Juntunen nauraa.

– Joo, joku kommentoikin aiemmin, että Suxes on kaikkien karvanassujen turvapaikka.